Пасланьне да Філімона сьв. ап. Паўлы


Разьдзе́л 1

1 Паўла, вязень Ісуса Хрыста, і Цімахве́й, брат, Філімону, нашаму ўмілаванаму і супрацоўніку,

2 і Анфіі, умілаванай, і Архіпу, таварышу нашаму ў барацьбе́, і дамовай царкве́ твае́й:

3 Ласка вам і мір ад Бога Айца нашага і Госпада Ісуса Хрыста.

4 Дзякую Богу майму, заўсёды ўспамінаючы аб табе́ ў малітвах маіх,

5 чуючы аб любві твае́й і ве́ры, якую маеш да Госпада Ісуса і да ўсіх сьвятых,

6 каб супольнасьць ве́ры твае́й аказалася чыннай у пазнаньні ўсякага дабра, якое ў вас у Хрысьце́ Ісусе.

7 Бо вялікую ма́ем радасьць і паце́ху ў любві твае́й, бо табою, браце, супакоены сэрцы сьвятых.

8 Дзеля гэтага, маючы вялікую ў Хрысьце адвагу прыказваць табе́, што трэба,

9 праз любоў ле́пей прашу я, як гэты Паўла стары, цяпе́р-жа вязень Ісуса Хрыста.

10 Прашу цябе́ за сына майго Анісіма, якога я спарадзіў у путах маіх,

11 што быў калісь бескарысны для цябе́, а цяпе́р карысны табе́ і мне́, якога я адаслаў,

12 ты-ж яго, як маё сэрца, прымі.

13 Хаце́ў я яго пры сабе́ трымаць, каб ён заме́ст цябе́ паслужыў мне́ ў путах за Эвангельле,

14 але без твае́ згоды нічога не хаце́ў зрабіць, каб дабро твае́ ня з прынукі было, а з добрае волі.

15 Бо можа ён дзеля таго на час адлучыўся, каб табе́ прыняць яго назаўсёды,

16 ужо не як слугу, але вышэй за слугу, як брата ўмілаванага, асабліва для мяне́, а тым бале́й для цябе́ — і па це́лу, і ў Госпадзе́.

17 Дык, калі маеш мяне́ за супольніка, прымі яго, як мяне́.

18 Калі-ж ён чым скрыўдзіў цябе́, або вінен, лічы гэтае на мне́.

19 Я, Паўла, напісаў мае́ю рукою: я аддам; каб не казаць табе́, што ты і самым сабою мне́ вінны.

20 Гэтак, браце, дай мне́ скарыстацца ад цябе́ ў Госпадзе; супакой мне́ сэрца ў Госпадзе.

21 Спадзяючыся на паслухмянасьць тваю, я напісаў да цябе́, ве́даючы, што ты зро́біш і бале́й, чым кажу.

22 А разам прыгатуй для мяне́ і гаспо́ду; бо спадзяюся, што малітвамі вашымі буду вам падараваны.

23 Вітае цябе́ Эпафрас, вязень разам са мною дзеля Хрыста Ісуса, Марка, Арыстарх, Дымас, Лука, супрацоўнікі маі.

24 Ласка Госпада нашага Ісуса Хрыста з духам вашым. Амін. Да Філімона пісана з Рыму праз Анісіма слугу.